**สายพิณ มอร์** (อังกฤษ: Saiphin Moore; ชื่อเล่น **แดง**) เป็นเชฟชาวไทย–อังกฤษผู้เป็นเจ้าของร้านอาหารไทยซึ่งมีสาขาหลายแห่งในสหราชอาณาจักรร่วมกับสามี อเล็กซ์ มอร์

ชีวิตวัยเด็ก
------------

สายพิณเกิดและเติบโตที่อำเภอเขาค้อ จังหวัดเพชรบูรณ์ เธอเรียนรู้การทำอาหารจากแม่และป้าของเธอ เธอเติบโตในครอบครัวชาวไร่ที่ยังไม่มีไฟฟ้าใช้จนถึงเมื่อเธออายุได้ 13 ปี เธอเปิดร้านขายก๋วยเตี๋ยวให้กับชาวไร่และเพื่อนนักเรียนในหมู่บ้านขณะที่เธออายุได้ 14 ปี ก่อนจะย้ายไปอยู่ที่ฮ่องกงเพื่อไปทำงานเป็นพี่เลี้ยงเด็กเมื่อเธออายุได้ 18 ปี ซึ่งเป็นครั้งแรกที่เธอได้เห็นเครื่องใช้ไฟฟ้าต่าง ๆ เช่นหม้อหุงข้าว เครื่องดูดฝุ่น เธอทำอาหารให้แก่นายจ้างของเธอ ฝีมือของเธอเริ่มเป็นที่โจษจันในบรรดาครอบครัวที่เช่าอาศัยในอพาร์ตเมนต์เดียวกัน เธอจึงนำเงินเก็บสะสมจากการทำงานเปิดร้านขายของชำซึ่งจำหน่ายอาหารกล่องด้วย

เดินทางสู่สหราชอาณาจักร
-----------------------

สายพิณขายกิจการของเธอที่ฮ่องกงก่อนจะย้ายไปยังเกาะเจอร์ซีย์ที่ซึ่งญาติของเธออาศัยอยู่ เธอยังคงปรุงอาหารไทยจำหน่ายแต่เฉพาะในแวดวงญาติมิตร และเดินทางเข้ากรุงลอนดอนเป็นบางครั้งเพื่อซื้อวัตถุดิบ สายพิณกลับมาที่ฮ่องกงอีกครั้งและพบกับอเล็กซ์ มอร์ ใน ค.ศ. 2001 เธอสมรสกับอเล็กซ์สี่ปีถัดมา ทั้งคู่ตัดสินใจเปิดร้านอาหารไทยแบบข้าวกล่อง ซึ่งเป็นร้านอาหารแห่งแรกของเธอด้วยชื่อว่าตุ๊กตุ๊กไทย (*TukTuk Thai*)

สายพิณและสามีย้ายไปอยู่ในกรุงลอนดอนใน ค.ศ. 2006 เธอเปิดแผงขายอาหารไทยในตลาดนัดสุดสัปดาห์ย่านบริคเลน ในขณะที่วันธรรมดาเธอใช้บ้านของเธอทำธุรกิจจัดเลี้ยง ใน ค.ศ. 2008 เธอเปิดร้านอาหารชื่อว่าโรซาส์ไทยคาเฟ่ (*Rosa's Thai Cafe*) ริมถนนฮันบรีในย่านสปิทัลฟีลส์ ชื่อโรซาเป็นชื่อของเจ้าของธุรกิจคนก่อนที่เปิดคาเฟ่ขายอาหารเช้า สายพิณให้เหตุผลในการรักษาชื่อเจ้าของธุรกิจเดิมว่า "ดูขลังดีและตัวอักษรชื่อร้านก็สวย" โรซาส์ไทยคาเฟ่ประสบความสำเร็จเป็นอย่างดีและขยายสาขาไปทั่วกรุงลอนดอน เธอเปิดลาวคาเฟ่ (*Lao Cafe*) ในย่านคอเวินท์การ์เดินจำหน่ายอาหารลาว ใน ค.ศ. 2017 โรซาส์ไทยคาเฟ่ขยายสาขาออกไปเป็น 8 สาขาในกรุงลอนดอนก่อนที่จะขยายเป็น 22 สาขาทั่วสหราชอาณาจักรใน ค.ศ. 2019

นอกจากนี้เธอยังเขียนคู่มือทำอาหารไทยสองเล่มจากเมนูที่จำหน่ายในร้านด้วย โดยเล่มหนึ่งเป็นเมนูมังสวิรัติทั้งหมด

ในเดือนธันวาคม ค.ศ. 2020 สายพิณและสามีซื้อกิจการร้านอาหารเครือ Andina & Ceviche ในกรุงลอนดอนซึ่งกำลังจะล้มละลาย ซึ่งเป็นร้านอาหารร้านแรกของเธอที่ไม่ได้จำหน่ายอาหารไทยหรือลาว

อ้างอิง
-------

1. 1 2  ช้องมาศ (25 April 2015). "ฉ่ำชื่นรื่นรสกับ 'ยำทูน่าสลัด'". *เดลินิวส์*. สืบค้นเมื่อ 10 October 2022.
2. 1 2 3 4 5  "Meet The Chef: Saiphin Moore". *Good Things*. คลังข้อมูลเก่าเก็บจากแหล่งเดิมเมื่อ 2022-10-10. สืบค้นเมื่อ 14 November 2017.
3. ↑  Moore, Saiphin (13 March 2015). "Soul Food: Saiphin Moore on the papaya salads of her childhood". *Daily Telegraph*. สืบค้นเมื่อ 14 November 2017.
4. ↑  มาไกวร์, สุชีรา (5 July 2017). "เส้นทางร้านอาหารไทย กับ สอง "พิณ" ในถิ่นอังกฤษ : "สายพิณ มัวร์"". *บีบีซีไทย*. สืบค้นเมื่อ 10 October 2022.
5. 1 2 3  Green, Toby (15 September 2014). "Growth Capital: The well-travelled couple bringing a taste of modern Thailand to town". *Evening Standard*. สืบค้นเมื่อ 14 November 2017.
6. 1 2  Lutrario, Joe (3 April 2017). "Saiphin and Alex Moore open new Thai concept". *Big Hospitality*. สืบค้นเมื่อ 14 November 2017.
7. ↑  McAllistar, James (24 October 2019). "Rosa's Thai to open third regional site". *Big Hospitality*. สืบค้นเมื่อ 22 January 2020.
8. ↑  Cowdrey, Katherine (29 January 2019). "Rosa's Thai cookbook sequal". *Big Hospitality*. สืบค้นเมื่อ 22 January 2020.
9. ↑  McAllistar, James (11 November 2019). "Rosa's Founders Save Ceviche". *Big Hospitality*. สืบค้นเมื่อ 22 January 2020.